CELEX: 32012D1218(02)
Language: et
Date: 2012-12-14 00:00:00
Title: Komisjoni otsus, 14. detsember 2012 , millega muudetakse komisjoni otsust 2006/210/EÜ, millega moodustatakse kõrgetasemeline liikmesriikide õigusloomeekspertide rühm ja pikendatakse kõrgetasemelise rühma volitusi ning otsuse 2006/210/EÜ kehtivust kuni 31. oktoobrini 2014

18.12.2012   
            
            
               ET
            
            
               Euroopa Liidu Teataja
            
            
               C 390/7
            
         KOMISJONI OTSUS,
   14. detsember 2012,
   millega muudetakse komisjoni otsust 2006/210/EÜ, millega moodustatakse kõrgetasemeline liikmesriikide õigusloomeekspertide rühm ja pikendatakse kõrgetasemelise rühma volitusi ning otsuse 2006/210/EÜ kehtivust kuni 31. oktoobrini 2014
   2012/C 390/09
   EUROOPA KOMISJON,
   võttes arvesse Euroopa Liidu toimimise lepingut,
   ning arvestades järgmist:
   
               (1)
            
            
               Komisjoni otsusega 2006/210/EÜ, (1) mida on muudetud komisjoni otsusega 2010/63/EL, (2) loodud kõrgetasemeline liikmesriikide õigusloomeekspertide rühm (edaspidi „rühm”) on liikmesriikide aruka reguleerimise valdkonna ekspertide kõrgetasemeline nõustamisrühm.
            
         
               (2)
            
            
               Komisjoni president on märkinud, et arukas reguleerimine (3) jääb komisjoni poliitilise tegevuskava (4) tähtsaks osaks.
            
         
               (3)
            
            
               Foorum aruka reguleerimise küsimuste arutamiseks ja aruka reguleerimise küsimuste alase koostöö edendamine liikmesriikide vahel mängivad olulist rolli nimetatud tegevuskava täitmises.
            
         
               (4)
            
            
               Seepärast tuleks rühma volitusi pikendada komisjoni ametiaja lõpuni.
            
         
               (5)
            
            
               2010. aasta novembris kehtestas komisjon uue raamistiku komisjoni eksperdirühmadele (5). Seda raamistikku tuleks võtta arvesse.
            
         
               (6)
            
            
               Otsust 2006/210/EÜ tuleks vastavalt muuta ja laiendada,
            
         ON TEINUD JÄRGMISE OTSUSE:
   Artikkel 1
   Otsuse 2006/210/EÜ artikkel 3 asendatakse järgmisega:
   
      „Artikkel 3
      Liikmesus ja liikmeks nimetamine
      1.   Rühma kuuluvad liikmesriikide ametiasutused. Igal liikmesriigil on rühmas üks esindaja. Mõnedel erandjuhtudel, kui vastavas liikmesriigis jaguneb pädevus mitme asutuse vahel, võib nimetada teise esindaja.
      2.   Liikmesriigid nimetavad oma esindajatena eksperdid, kes on pädevad artiklis 2 osutatud valdkondades.
      3.   Liikmesriikide esindajad nimetatakse ametisse kaheaastaseks ametiajaks, mida on võimalik pikendada. Nad jäävad ametisse kuni nende asendamiseni või kuni nende volitus lõpeb. Nende ametiaega võib pikendada.
      4.   Asendusliikmeid võib ette näha samal arvul kui põhiliikmeid. Asendusliikmed nimetatakse ametisse samade tingimuste alusel kui liikmed; asendusliikmed asendavad automaatselt iga liiget, kes puudub või ei saa töös osaleda.
      5.   Selliste liikmete asemele, kes ei suuda enam rühma aruteludele tõhusalt kaasa aidata, kes astuvad tagasi või kes ei vasta käesoleva artikli lõikes 3 või aluslepingu artiklis 339 sätestatud tingimustele, võib ülejäänud ametiajaks määrata asendaja.
      6.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.”
   
   Artikkel 2
   Otsuse 2006/210/EÜ artikli 4 lõige 4 asendatakse järgmisega:
   
      „4.   Eksperdirühmade liikmed ja nende esindajad, samuti kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni otsuse 2001/844/EÜ, ESTÜ, Euratom lisas sätestatud komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.”
   
   Sama artikli lõige 8 asendatakse järgmisega:
   
      „8.   Komisjon avaldab kõik asjaomased dokumendid (päevakorrad, protokollid ja osalejate kaastöö) kas otse komisjoni eksperdirühmade ja muude sarnaste üksuste registris või registrist asjakohase teabega veebisaidile viitava lingi kaudu. Avaldamisel võib ette näha erandeid juhul, kui dokumendi avalikustamine kahjustaks määruse (EÜ) nr 1049/2001 artiklis 4 määratletud avaliku või erahuvi kaitset.”
   
   Artikkel 3
   Otsuse 2006/210/EÜ artikli 5 tekst asendatakse järgmisega:
   
      „Artikkel 5
      Koosolekute kulud
      1.   Eksperdirühma tegevuses osalejatele ei maksta osutatud teenuste eest tasu.
      2.   Komisjon hüvitab komisjonis kehtiva korra kohaselt sõidu- ja elamiskulud, mis eksperdirühma tegevuses osalemiseks kanda tuleb.
      3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.”
   
   Artikkel 4
   Otsuse 2006/210/EÜ artikli 6 teine lause asendatakse järgmisega:
   „Seda kohaldatakse 31. oktoobrini 2014.”
   Artikkel 5
   Käesolev otsus jõustub 31. detsembril 2012.
   
      Brüssel, 14. detsember 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 76, 15.3.2006, lk 3.
   
      (2)  ELT L 35, 6.2.2010, lk 14.
   
      (3)  Arukat reguleerimist käsitlev teatis KOM(2010) 543.
   
      (4)  15. septembril 2009 Euroopa Parlamendi liikmetele esitatud dokument „Poliitilised suunised järgmisele komisjonile”.
   
      (5)  K(2010) 7649 (lõplik); SEK(2010) 1360 (lõplik).